กฟผ.เชิญชวนคนไทยร่วมใจประหยัดพลังงาน “ล้างแอร์ฟรี - รับส่วนลดเครื่องใช้ไฟฟ้าเบอร์ 5” รวม เริ่มเมษายนนี้
นายสุทธิพงษ์ เฉลิมเกียรติ ผู้ช่วยผู้ว่าการบริหารจัดการความยั่งยืน การไฟฟ้าฝ่ายผลิตแห่งประเทศไทย หรือ กฟผ. เปิดเผยถึงมาตรการประหยัดพลังงาน ว่า กฟผ. ได้บริหารจัดการเชื้อเพลิงอื่นในการผลิตไฟฟ้าอย่างเต็มความสามารถ เพื่อทดแทนการใช้ก๊าซธรรมชาติ หรือ LNG ที่มีราคาสูง ไม่ว่าจะเป็นการปรับการเดินเครื่องโดยใช้น้ำมันเตาและน้ำมันดีเซลแทนก๊าซฯ เพิ่มการผลิตไฟฟ้าจากเชื้อเพลิงถ่านหิน เพื่อลดผลกระทบค่าไฟฟ้าของประชาชนและรองรับความต้องการใช้ไฟฟ้าในประเทศอย่างเพียงพอ พร้อมกันนี้ยังได้ จัดแคมเปญ “Save Energy for ALL ร่วมใจประหยัดพลังงาน ผ่านวิกฤตไปด้วยกัน” เชิญชวนทุกภาคส่วนร่วมมือร่วมใจประหยัดพลังงาน ผ่านกิจกรรม ล้างแอร์ช่วยชาติ (Clean your air, Clean your life)   โดยร่วมกับสมาคมผู้ค้าเครื่องปรับอากาศไทยให้บริการล้างแอร์แก่ประชาชนทั่วประเทศฟรีจำนวน 10,000 สิทธิ จำกัดครัวเรือนละ 1 สิทธิต่อการล้างแอร์ฟรี 1 เครื่อง คุณสมบัติยต้องเป็นแอร์แบบติดผนังขนาดไม่เกิน 24,000 บีทียู เพียงลงทะเบียนรับสิทธิผ่านทาง www.egat.co.th ตั้งแต่วันที่ 18 เมษายน 2565 เป็นต้นไป การล้างแอร์ทุก 6 เดือน สามารถลดการใช้พลังงานไฟฟ้าได้ถึงร้อยละ 10นอกจากนี้ ยังได้ส่งเสริมการเลือกใช้เครื่องใช้ไฟฟ้าประสิทธิภาพสูง โดยร่วมกับห้างสรรพสินค้าและผู้ค้าปลีก มอบส่วนลด 500 บาท เมื่อซื้อผลิตภัณฑ์เครื่องใช้ไฟฟ้าเบอร์ 5 มูลค่า 1,000 บาท ขึ้นไป จำนวน 10,000 สิทธิ เพียงแสดงบัตรประชาชน ณ จุดขายในร้านค้าที่เข้าร่วมกิจกรรมและแสดงหลักฐานการเพิ่มเพื่อนใน LINE@EGAT หรือ Facebook : กฟผ. การไฟฟ้าฝ่ายผลิตแห่งประเทศไทย ตั้งแต่วันที่ 1 เมษายน – 30 มิถุนายน 2565 ซึ่งประชาชนจะสามารถประหยัดพลังงานได้ถึง 1.3 ล้านหน่วยต่อปี ลดการปล่อยก๊าซคาร์บอนไดออกไซด์ประมาณ 804 ตันต่อปี